 ເລ​ຂາ​ທິ​ການໃຫຍ່ ສ​ປ​ຊ ຈະ​ພົບ​ປະ ​ກັບ​ທ່ານ​ປູ​ຕິນ ກ່ຽວ​ກັບ​ສົງ​ຄາມ​ ໃນ​ຢູ​ເຄ​ຣນ 
ຫຼັງ​ຈ​າກນັ້ນ​ແລ້ວ ໃນ​ອາ​ທິດນີ້ ທ່ານ​ກໍ​ຈະ​ເດີນ​ທາງ​ໄປ​ຢ້ຽມ​ຢາມ​ນະ​ຄອນຫຼວງ​ກີ​ຢິບ ເພື່ອ​ເຈ​ລະ​ຈາ​ຫາ​ລື​ກັບ​ທ່ານ​ເຊ​ເລນ​ສ​ກີ 
ເລຂາທິການໃຫຍ່ອົງການສະຫະປະຊາຊາດ ທ່ານແອນໂຕນີໂອ ກິວເຕເຣັສກຳລັງມຸ່ງໜ້າໄປນະຄອນຫຼວງມົສກູ ເພື່ອພົບປະໃນວັນອັງຄານມື້ນີ້ ກັບປະທານາທິບໍດີຣັດເຊຍ ທ່ານວລາດີເມຍ ປູຕິນ ໃນການຟື້ນຟູຄວາມພະຍາຍາມ ເພື່ອໃຫ້ທ່ານປູຕິນຕົກລົງໃນການຢຸດເຊົາຊົ່ວຄາວ ຫຼືຍຸຕິການບຸກໂຈມຕີຢູເຄຣນ ເປັນເວລາ 2 ເດືອນຂອງທ່ານ ໂຄສົກຂອງທ່ານກິວເຕເຣັສ ກ່າວວ່າ ຫົວໜ້າອົງການສະຫະປະຊາຊາດຫຼັງຈາກນັ້ນກໍຈະເດີນທາໄປຍັງນະຄອນຫຼວງກິຢິບຂອງຢູເຄຣນໃນວັນພະຫັດ ເພື່ອພົບປະກັບປະທານາທິບໍດີໂວໂລດີເມຍ ເຊເລນສກີ ຍ້ອນທ່ານກິວເຕເຣັສຮູ້ສຶກ ວ່າ ມັນມີ “ໂອກາດອັນໃຫຍ່ຫຼວງ” ສຳລັບສ້າງຄວາມກ້າວໜ້າ ໃນລະຫວ່າງການເດີນທາງໄປມົສກູນັ້ນ ໃນມື້ວັນຈັນວານນີ້ ທ່ານກິວເຕເຣັສກໍໄດ້ພົບປະກັບປະທານາທິບໍດີເທີກີ ທ່ານເຣເຊັບ ຕາຍຢິບ ເອີດວານ ຜູ້ຊຶ່ງໄດ້ພະຍາຍາມ ແຕ່ມາຈົນເຖິງເວລານີ້ ຍັງບໍ່ທັນປະສົບຄວາມສຳເທື່ອ ເພື່ອໄກ່ເກ່ຍໃຫ້ຢຸດເຊົາການສູ້ລົບກັນ ລະຫວ່າງສອງປະເທດເພື່ອນບ້ານ ທາງທະເລຂອງເທີກີນັ້ນ ທ່ານຟາຮານ ຣັກ (Farhan Haq) ໂຄສົກຂອງທ່ານກິວເຕເຣັສ ກ່າວຕໍ່ພວກນັກຂ່າວວ່າ “ທ່ານສາມາດມອງເຫັນໄດ້ແມ່ນກະທັງຄວາມເຕັມໃຈຂອງພັກຝ່າຍທີ່ຈະພົບປະກັບທ່ານ ເພື່ອຫາລືເລື້ອງຕ່າງໆ ນັ້ນແມ່ນການເລີ້ມຕົ້ນ ພວກເຮົາຈະໄດ້ເຫັນວ່າ ແມ່ນຫຍັງພວກເຮົາສາມາດເຮັດໄດ້ ພວກເຮົາສາມາດປັບປຸງໄດ້ຫຼືບໍ່ກ່ຽວກັບສະຖານະການດ້ານມະນຸດສະທຳ ພວກເຮົາສາມາດເຮັດໃຫ້ການສູ້ລົບກັນຍຸຕິລົງໄດ້ ສຳລັບຊ່ວງເວລາໃດນຶ່ງຫຼືບໍ່ ” ທ່ານກິວເຕເຣັສໄດ້ຮຽກຮ້ອງຊ້ຳແລ້ວຊ້ຳອີກ ເພື່ອໃຫ້ມີການຢຸດຍິງທາງດ້ານມະນຸດສະທຳຫຼຼືການຢຸດເຊົາໃນການສູ້ລົບເປັນເວລາສັ້ນໆ ແຕ່ກໍບໍ່ປະສົບກັບຄວາມສຳເລັດ ທ່ານຮັກກ່າວວ່າ ທ່ານບໍ່ຢາກ “ໂຄສະນາຫຼາຍເກີນໄປກ່ຽວກັບຄວາມເປັນໄປໄດ້” ທີ່ສິ່ງເຫຼົ່ານີ້ອາດຈະເກີດຂຶ້ນໂດຍມີຄວາມລະມັດລະວັງວ່າ ການທູດບໍ່ແມ່ນຄວາມໄວຫຼືໄມ້ຄ້ອນເທົ້າພິເສດ ແຕ່ທ່ານເວົ້າວ່າ ທ່ານກິວເຕເຣັສ ແມ່ນເຕັມໃຈທີ່ຈະໃຫ້ມີໂອກາດເພື່ອພະຍາຍາມປັບປຸງສະຖານະການໃຫ້ດີຂຶ້ນ ທ່ານຮັກກ່າວວ່າ “ຍ້ອນວ່າໃນທີ່ສຸດ ຖ້າພວກເຮົາຫາກສາມາດດຳເນີນການຕໍ່ໄປໄດ້ ເຖິງແມ່ນໃນວິຖີທາງທີ່ນ້ອຍໆກໍຕາມ ມັນຈະໝາຍເຖິງຈຳນວນອັນໃຫຍ່ຫຼວງສຳລັບສິບພັນ ຫຼືແມ່ນກະທັງຮ້ອຍພັນຄົນ ” ແຕ່ຮອງຜູ້ຕາງໜ້າຣັດເຊຍປະຈຳອົງການສະຫະປະຊາຊາດກ່າວໃນວັນຈັນວານນີ້ວ່າ ການຢຸດຍິງເພື່ອມະນຸດສະທຳ ແມ່ນບໍ່ມີຄວາມຈຳເປັນ